Președintele Senatului Călin Popescu Tăriceanu a declarat miercuri că ambasadorul Olandei a încercat să îl lămurească referitor la ce ar trebui făcut în Justiție iar el i-a relatat "modul inacceptabil de comportament ca ambasador" omologului său olandez.

FOTO: Agerpres

"La mine, de exemplu, ambasadorul Olandei nu a îndrăznit să o propună pe doamna Kovesi, dar încerca să îmi explice, să mă lămurească, cum trebuie să procedăm noi, ce să facem în Justiție, ce e bine și ce nu e bine. La scurtă vreme după această conversație, în care l-am pus la punct, i-am relatat modul inacceptabil de comportament ca ambasador omologului meu olandez și i-am spus că încalcă orice normă diplomatică și că nu este normal. Consecința a fost că peste două luni ambasadorul a fost rechemat în Olanda. Există modalități de a-i pune la punct pe cei care nu respectă în primul rând faptul că România este o țară suverană. Sunt însă lucruri care, din păcate, în România s-au întâmplat pentru că autoritățile române le-au permis acestor persoane să interfereze în problemele la care făcea referire Titus Corlățean", a spus Tăriceanu la un post de televiziune, citat de Agerpres.

El a adăugat că suntem singura țară din Europa în care se întâmplă așa ceva.

Fostul ministru al Justiției Titus Corlățean a declarat miercuri că în timpul mandatului său au existat presiuni din partea ambasadorilor Olandei și SUA pentru numirea într-o "funcție de vârf" în sistemul judiciar.